CELEX: 32019R0334
Language: mt
Date: 2018-12-19 00:00:00
Title: Regolament Delegat tal-Kummissjoni (UE) 2019/334 tad-19 ta' Diċembru 2018 li jemenda r-Regolament Delegat (UE) 2015/2446 fir-rigward tal-limiti ta' żmien għall-preżentazzjoni ta' dikjarazzjonijiet fil-qosor tad-dħul u dikjarazzjonijiet ta' qabel it-tluq f'każ ta' trasport bil-baħar mir-Renju Unit tal-Gran Brittanja u l-Irlanda ta' Fuq, iċ-Channel Islands u Isle of Man u lejhom

28.2.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 60/1
               
            
         REGOLAMENT DELEGAT TAL-KUMMISSJONI (UE) 2019/334
         tad-19 ta' Diċembru 2018
         li jemenda r-Regolament Delegat (UE) 2015/2446 fir-rigward tal-limiti ta' żmien għall-preżentazzjoni ta' dikjarazzjonijiet fil-qosor tad-dħul u dikjarazzjonijiet ta' qabel it-tluq f'każ ta' trasport bil-baħar mir-Renju Unit tal-Gran Brittanja u l-Irlanda ta' Fuq, iċ-Channel Islands u Isle of Man u lejhom
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikoli 131(b) u 265(a) tiegħu,
         Billi:
         
                     (1)
                  
                  
                     Fid-29 ta' Marzu 2017, ir-Renju Unit issottometta n-notifika tal-intenzjoni tiegħu li jitlaq mill-Unjoni, skont l-Artikolu 50 tat-Trattat dwar l-Unjoni Ewropea. It-Trattati mhux se jibqgħu japplikaw għar-Renju Unit mid-data tad-dħul fis-seħħ ta' ftehim dwar il-ħruġ, jew fin-nuqqas ta' dan, sentejn wara n-notifika, jiġifieri mit-30 ta' Marzu 2019, sakemm il-Kunsill Ewropew bi ftehim mar-Renju Unit, ma jiddeċidix b'mod unanimu li jestendi dak il-perjodu.
                  
               
                     (2)
                  
                  
                     Ladarba r-Renju Unit isir pajjiż terz u fin-nuqqas ta' ftehim dwar il-ħruġ, il-merkanzija li tasal fit-territorju doganali tal-Unjoni mir-Renju Unit, se tkun soġġetta għall-obbligu ta' preżentazzjoni ta' dikjarazzjoni fil-qosor tad-dħul, u l-merkanzija li titlaq mit-territorju doganali tal-Unjoni għal destinazzjoni fir-Renju Unit se tkun soġġetta għall-obbligu ta' preżentazzjoni ta' dikjarazzjoni ta' qabel it-tluq. Dawk id-dikjarazzjonijiet iridu jiġu ppreżentati f'limitu ta' żmien li jipprevedi biżżejjed żmien għall-amministrazzjonijiet doganali tal-Istati Membri biex iwettqu analiżi xierqa tar-riskju għal finijiet ta' sigurtà u sikurezza qabel il-wasla tal-merkanzija u qabel it-tluq tagħha, rispettivament, mingħajr ma jinħoloq l-ebda tfixkil serju fil-flussi u l-proċessi loġistiċi tal-operaturi ekonomiċi.
                  
               
                     (3)
                  
                  
                     Skont ir-Regolament Delegat tal-Kummissjoni (UE) 2015/2446 (2), bħalissa hemm stipulati limiti speċifiċi ta' żmien għall-preżentazzjoni ta' dikjarazzjonijiet fil-qosor tad-dħul jew ta' dikjarazzjonijiet ta' qabel it-tluq għall-movimenti tal-merkanzija bejn it-territorju doganali tal-Unjoni u kwalunkwe port fil-Baħar tat-Tramuntana. Ladarba r-Renju Unit isir pajjiż terz, jenħtieġ li għal dawk il-finijiet japplikaw l-istess limiti ta' żmien għall-merkanzija ttrasportata bil-baħar li tasal mill-portijiet jew titlaq lejn il-portijiet tar-Renju Unit li ma jinsabux fil-Baħar tat-Tramuntana. Għalhekk, jenħtieġ li l-limiti ta' żmien stipulati għall-portijiet tal-Baħar tat-Tramuntana japplikaw għall-portijiet kollha tar-Renju Unit tal-Gran Brittanja u l-Irlanda ta' Fuq u taċ-Channel Islands u Isle of Man.
                  
               
                     (4)
                  
                  
                     Jenħtieġ li dan ir-Regolament jidħol fis-seħħ b'urġenza u japplika mill-għada tal-jum li fih ma jibqgħux japplikaw it-Trattati kemm għar-Renju Unit kif ukoll fih, sakemm sa dik id-data ma jkunx daħal fis-seħħ ftehim dwar il-ħruġ konkluż mar-Renju Unit,
                  
               ADOTTAT DAN IR-REGOLAMENT:
         
            Artikolu 1
            Ir-Regolament Delegat (UE) 2015/2446 huwa emendat kif ġej:
            
                        (1)
                     
                     
                        fl-Artikolu 105(c), jiżdied il-punt li ġej:
                        
                                    “(vi)
                                 
                                 
                                    il-portijiet kollha tar-Renju Unit tal-Gran Brittanja u l-Irlanda ta' Fuq u ċ-Channel Islands u l-Isle of Man;”;
                                 
                              
                  
                        (2)
                     
                     
                        fl-Artikolu 244(1)(a), il-punt (ii) huwa sostitwit b'dan li ġej:
                        
                                    “(ii)
                                 
                                 
                                    għal movimenti tal-merkanzija f'kontejners bejn it-territorju doganali tal-Unjoni u Greenland, il-Gżejjer Faeroe, l-Iżlanda jew portijiet fuq il-Baħar Baltiku, il-Baħar tat-Tramuntana, il-Baħar l-Iswed jew il-Mediterran, il-portijiet kollha tal-Marokk u l-portijiet kollha tar-Renju Unit tal-Gran Brittanja u l-Irlanda ta' Fuq u ċ-Channel Islands u l-Isle of Man, sa mhux aktar tard minn sagħtejn qabel it-tluq minn port fit-territorju doganali tal-Unjoni;”.
                                 
                              
                  
         
            Artikolu 2
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Dan għandu japplika mill-għada tal-jum li fih ma jibqgħux japplikaw kemm għar-Renju Unit kif ukoll fih, skont l-Artikolu 50(3) tat-Trattat dwar l-Unjoni Ewropea.
            Madankollu, dan ir-Regolament ma għandux japplika jekk sa dik id-data jkun daħal fis-seħħ ftehim dwar il-ħruġ konkluż mar-Renju Unit skont l-Artikolu 50(2) tat-Trattat dwar l-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-19 ta' Diċembru 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 269, 10.10.2013, p. 1.
         
            (2)  Ir-Regolament Delegat tal-Kummissjoni (UE) 2015/2446 tat-28 ta' Lulju 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta' regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni (ĠU L 343, 29.12.2015, p. 1).